དབང་ཕྱུག་ཆེན་པོའི་བསྟོད་པ། ཧཱུྃ། སྤྱན་རས་གཟིགས་ཀྱི་སྤྲུལ་པའི་སྐུ། །དབང་ཕྱུག་ཆེན་པོ་ལྷག་པའི་ལྷ། །སངས་རྒྱས་འབྱུང་བའི་སྔར་འོངས་
ནས༑ །ལམ་གོལ་ལྟ་བ་སྟོན་བྱེད་པའི། །འཇིག་རྟེན་མེས་པོ་གུ་ལང་ཆེ། །ཕྱི་རོལ་ཀུན་ཏུ་རྒྱུ་རྣམས་ཀྱི། །གནས་གྱུར་ཐུན་མོང་གྲུབ་སྟེར་བ། །སྐུ་མདོག་དམར་པོ་ཁྲོ་བོའི་

ཞལ༑ །ཕྱག་གཉིས་འགུགས་པའི་ལྕགས་ཀྱུ་འཕྱར། །སྲིད་པའི་ལིདྒ་རྒྱས་པར་བསྒྲེང་། །རླུང་གི་ཞགས་པས་སྲིད་གསུམ་སྡུད། །ཟུར་ཕུད་ཟླ་བ་ཚེས་པས་བརྒྱན། །
པདྨའི་ཁྲག་རལ་མི་བཟད་པའི། །གསང་བའི་རྟགས་བསླང་ཕྱེད་སྐྱིལ་གྱིས། །དཀའ་བཟློག་མ་དང་དགའ་མགུར་སྤྱོད། །ཁྲོ་བས་བདུད་ཀྱི་ལུས་བསྲེགས་ཤིང་། །གུས་
ནས་རྒྱལ་བ་སྲས་བཅས་མཆོད། །སྡེ་བརྒྱད་ཐམས་ཅད་ཟིལ་གྱིས་གནོན། །ཕས་ཀྱི་ནུས་པ་བཟློག་པ་དང་། །གྲུབ་པ་བརྒྱད་ཀྱི་དངོས་གྲུབ་སྩོལ། །ཞིང་སྐྱོང་ལ་བསྟོད་པ། ཧཱུྃ།
མདོག་ནག་གཟུགས་ཐུང་སེང་གེའི་ཞལ། །ཞལ་གདངས་མཆེ་གཙིགས་སྤྱན་རྩ་དམར། །གཡུ་རལ་སེང་ཆུང་སྐར་ལྟར་འཁྲུག །དར་ནག་འཇོལ་བེར་སྐུ་ལ་གསོལ། །
ཕྱག་གཉིས་རུ་དར་དམར་གཏོར་ཁྱེར། །བདུད་དམག་གཡོབ་ཅིང་དམ་ཅན་སྡུད། །བདུད་རྟ་ནག་པོ་རླུང་གཤོག་ཆིབས། །སྤྲུལ་པ་སྣ་ཚོགས་ཕྱོགས་བཅུར་འགྱེད། །གུང་

༄༅། །གཉིས་རྒྱུག་ཅིང་མེ་རླུང་འཚུབ། །ཡུམ་ཆེན་བདུད་མོ་སེང་གེའི་གདོང་། །རབ་འཇིགས་དམར་ནག་ཁྲག་རལ་ཅན། །ཞལ་གདངས་མཆེ་
གཙིགས་རྐན་སྒྲ་རྡེབ། །ཕྱག་གཉིས་ཁ་ཊྭཱྃ་དགྲ་སྙིང་འཛིན། །སྐུ་ལ་དར་དམར་འཇོལ་བེར་གསོལ། །བདུད་རྟ་དམར་པོ་རླུང་གཤོག་ཆིབས། །ལས་མཁན་དུས་མཚན་ཕོ་
མོ་གཉིས། །ལག་གཉིས་བཙུགས་ནས་སྤྱིའུ་ཚུགས་རྒྱུག །རྐང་པས་དམར་གཏོར་དགྲ་ལ་འཕེན། །ཕྱི་བློན་རྡོ་རྗེ་ལེགས་པ་ཆེ། །མཐིང་ཁ་ཁྲོས་པ་བེར་ནག་གྱོན། །ཕྱག་
གཡས་ཁྲོ་ཆུའི་ཐོ་བ་ཐོགས། །གཡོན་པ་མགར་གྱི་སྦུད་པ་འབུད། །ལས་མཛད་བདུད་ཀྱི་སྡེ་བརྒྱད་དང་། །ཡང་སྤྲུལ་འཁོར་ཚོགས་དྲག་ཤུལ་ཅན། །ཞུབ་ཅན་སྟོབས་ལྡན་
སི་ལི་ལི། །མཚོན་ཆ་མང་པོ་དགྲ་ལ་རྡེག །ཁྱོད་ཀྱིས་དམར་གཏོར་འདི་བཞེས་ལ། །དམ་ཉམས་དགྲ་བོ་སོད་ལ་ཤོག །ལས་ཀྱི་གཤིན་རྗེ་ལ་བསྟོད་པ། ཧཱུྃ། འདི་ནས་ལྷོ་ཡི་

ཕྱོགས་རོལ་ན། །དཔག་ཚད་བརྒྱད་ཁྲིའི་འོག་རོལ་ན། །ཐོད་པ་ལྕགས་ཀྱི་གྲོང་ཁྱེར་ན། །ཡི་དྭགས་ཀུན་གྱི་སྡེ་དཔོན་པོ། །མ་མོ་ཀུན་གྱི་ཚོགས་རྗེ་བོ། །གསོན་གཤིན་ཀུན་
གྱི་ཟམ་ཁ་བ། །གསོན་པོ་རྐོས་ལ་འདེབས་པ་པོ། །ཤི་བ་ཀུན་གྱི་གཤིན་བུ་རྗེ། །དགེ་བ་ཅན་གྱི་སྟངས་འཛིན་པ། །སྡིག་པ་ཀུན་གྱི་ཆད་པ་མཁན། །ལེགས་ཉེས་ཆོས་བཞིན་
སྤྱོད་པ་པོ། །ཆོས་རྒྱལ་གཤིན་རྗེ་ཞེས་བྱ་བ། །མངོན་ཤེས་རྫུ་འཕྲུལ་མཐུ་རླབས་ཅན། །ཕྱོགས་སྐྱོང་མཛད་དུས་རྩཱ་རི་ཏྲར། །ཁྲག་གི་རྒྱ་མཚོ་རུལ་བའི་མདོག །ཤིན་ཏུ་
བརྗིད་ཅིང་སྒེག་པའི་གཟུགས། །མ་ཧེ་རབ་ཏུ་ཁྲོས་པའི་གདོང་། །རལ་གྲི་འཕྱར་ཞིང་ཐོད་ཁྲག་འཐུང་། །གཅེར་བུ་རྒྱན་མེད་རྟགས་བསྒྲེང་ནས། །ཙཱ་མུཎྜི་དང་ལྷན་ཅིག་
ཏུ༑ །བརྐྱང་བསྐུམ་རོལ་པའི་གར་སྟབས་ཀྱིས། །སྲིན་གྱི་མ་ཧེ་ཆེན་པོ་བརྫིས། །ས་གསུམ་ཐམས་ཅད་སྤྲུལ་པས་བཀང་། །སྲོག་བདག་འཆི་བདག་ཕོ་ཉར་འགྱེད། །

༄༅། །གཤིན་རྗེའི་ཕོ་ཉ་གཤེད་དུ་འབེབས། །དྲེགས་པའི་སྡེ་དཔོན་ལས་ལ་འཁོལ། །མཆོད་སྦྱིན་གཏོར་མ་འདི་བཞེས་ལ། །བཅོལ་བའི་འཕྲིན་ལས་
འགྲུབ་པར་མཛོད། །ཁྱབ་འཇུག་ཆེན་པོ་ལ་བསྟོད་པ། ཧཱུྃ། ཁྱབ་འཇུག་ཆེན་པོ་ཀུན་ཏུ་རྒྱུ། །འཇིགས་བྱེད་རོག་ཏི་སྤྲུལ་པའི་སྐུ། །ཕ་ནི་སྲིན་ལ་མ་ནི་ཀླུ། །ཀླུ་སྲིན་འདུས་པའི་མཐུ་བོ་
ཆེ༑ །ལུས་པོ་གཅིག་ལ་མགོ་བོ་དགུ །མགོ་ལུས་ཐམས་ཅད་མིག་གིས་གང་། །སྐུ་མདོག་འཇིགས་པའི་དུད་ཁ་འོ། །ཕྱག་གཡས་ཆུ་སྲིན་ཞགས་པ་སྟེ། །གཡོན་པས་རྭ་
ཡི་མདའ་གཞུ་བསྣམས། །སྐུ་སྟོད་མི་ལ་སྐུ་སྨད་སྦྲུལ། །སྐུ་སྟོད་ནམ་མཁའི་དབྱིངས་ན་བཞུགས། །སྐུ་སྨད་རྒྱ་མཚོའི་གཏིང་ན་འཁྱིལ། །གཟའ་བདུད་ཆེན་པོ་རཱ་ཧུ་ལ། །
ལྷོ་ནུབ་མཚམས་ནས་སྐུ་བཞེངས་ལ། །ཟླ་བའི་རྗེས་སྤྱོད་ཤར་དུ་རྒྱུ། །བྱང་ཤར་མཚམས་ནས་སྐུ་བཞེངས་ལ། །ཉི་མའི་རྗེས་སྤྱོད་ནུབ་ཏུ་རྒྱུ། །ཉིན་མོ་རྒྱུ་བས་མཚམས་

བཞི་འཇོམས། །མཚན་མོ་རྒྱུ་བས་ཕྱོགས་བཞི་འཇོམས། །བར་སྣང་ཁམས་སུ་རྒྱུ་ཙ་ན། །འཇིག་རྟེན་ཁམས་ཀུན་འཁྲུག་ཅིང་སྲེག །ལོ་ཉེས་འཁྲུག་པ་རིམས་ནད་གཏོང་། །
ཐོག་དང་སེར་བ་ས་གཡོས་འབེབས། །ཉི་མ་ཟླ་བ་ལྟོ་རུ་ཟ། །སྔུན་དུ་སུ་ཕྲད་ཁྱུར་མིད་བྱེད། །འཇིགས་བྱེད་ཆེན་པོ་མི་བསྲུན་པ། །མིག་མང་པོ་ལ་ཁ་གདངས་པོ། །དུས་
ཚོད་ཚེས་གྲངས་ཀུན་གྱི་བདག །ལྷ་འདྲེ་ཀུན་གྱི་ནང་དཔྱད་མཁན། །འབྱུང་བ་ལྔ་ཡི་བདུད་པོ་སྟེ། །ལྷ་སྲིན་སྡེ་བརྒྱད་དམག་དཔོན་ཆེ། །སྟེང་འོག་ཕྱོགས་མཚམས་ཀུན་རྒྱུ་
ཞིང་༑ །ཀིཾ་ཀང་སྣ་ཚོགས་འབེབས་པའི་བདག །འཇིག་རྟེན་འདི་ན་མཐུ་ཆེ་ཞིང་། །དྲག་རྩལ་ཁྱོད་ལས་ཆེ་བ་མེད། །སངས་རྒྱས་སྔ་རབས་བསྟན་པ་ལ། །འཇིག་རྟེན་
འཕུང་བྱེད་དྲག་ཤུལ་ཅན། །ཕྱག་ན་རྡོ་རྗེའི་སྤྱན་སྔ་རུ། །ཇི་ལྟར་ཁས་བླངས་དམ་བཅས་བཞིན། །ཤ་རུལ་ཁྲག་རུལ་མཆོད་པ་བཞེས། །བཅོལ་བའི་འཕྲིན་ལས་འགྲུབ་པར་

༄༅། །མཛོད༑ །ཧྲཱིཿ ཕྱོགས་བཞི་ནམ་མཁའ་ཡངས་པའི་དཀྱིལ་འཁོར་ནས། །སྦས་ཤིང་གབ་པའི་གདོང་མོ་བཞི་རྣམས་ནི། །ཤར་གྱི་ཕྱོགས་ནས་
སྟག་སྲིན་ཟོར་བའི་གདོང་། །ནམ་མཁའི་དབྱིངས་ནས་འབྲུག་གི་སྒྲ་སྒྲོག་མ། །ལྷོ་ཡི་ཕྱོགས་ནས་བམ་སྲིན་དྲེད་མོའི་གདོང་། །བར་སྣང་ཁམས་ནས་དྲག་པོའི་གློག་འགྱུ་
མ༑ །ནུབ་ཀྱི་ཕྱོགས་ནས་ཀོང་སྲིན་བ་ལང་གདོང་། །རི་རབ་རྩེ་ནས་གནམ་ལྕགས་ཐོག་འབེབས་མ། །བྱང་གི་ཕྱོགས་ནས་འབྲོག་སྲིན་ཆུ་སྲིན་གདོང་། །རྒྱ་མཚོའི་གཏིང་
ནས་ཁྲག་གི་སེར་འབེབས་མ། །སྲིང་མོ་གདོང་མོ་བཞི་ཡི་དུས་ལ་བབ། །རྣལ་འབྱོར་བཅོལ་བའི་ཕྲིན་ལས་འགྲུབ་པར་མཛོད། །ཀླུ་བདུད་ནཱ་ག་རཀྴ་ལ་བསྟོད་པ། ཧཱུྃ། ཀླུ་བདུད་
ནག་པོ་ཏི་པ་ཙ། །ནཱ་ག་རཀྴ་མཐུ་བོ་ཆེ། །དབུ་ནི་བར་སྣང་ཁམས་སུ་སླེབ། །རྒྱབ་ནི་རི་རབ་ཆེ་ལ་གཏད། །མཇུག་མ་རྒྱ་མཚོའི་གཏིང་ན་འཁྱིལ། །གདོང་གཅིག་སྲིན་པོ་

ཁྲོས་པའི་ཞལ། །ནག་པོར་དགའ་བའི་ཀླུ་རྣམས་ཟ། །ཨིཀ་ཤ་ཨིཀ་ཤའི་སྒྲ་ཆེན་སྒྲོག །མགོ་བརྒྱད་སྦྲུལ་ཏེ་སྟེང་དུ་གདེངས། །དགྲ་བོ་ཁ་རླངས་མཛེ་ཡིས་འཛིན། །གཡུ་
རྣ་རིན་ཆེན་ཅོད་པན་འཆང་། །སུས་བསྒྲུབས་པ་ལ་དགོས་དགུ་སྟེར། །རལ་པ་བར་སྣང་ཁམས་སུ་གསིག །སྡོམ་སྡིག་རྟ་ཟེར་ཆར་བཞིན་སྙིལ། །ཕྱག་བརྒྱད་གྲི་གུག་
འབར་བ་འཛིན། །བརྒྱད་ནི་སྦྲུལ་ཆེན་ཞགས་པ་སྟེ། །འཇམ་དཔལ་གཤིན་རྗེའི་སྤྲུལ་པར་གྲགས། །དམ་ལྡན་ཀླུ་ནད་སེལ་བའི་སྨན། །དངོས་ནི་རྒྱ་མཚོ་ཆེ་ན་བཞུགས། །
སྤྲུལ་པ་དེ་ཝི་ཀོ་ཊར་འཆར། །སྨྱོ་ཁའི་རྗེ་བཙན་མཐུ་བོ་ཆེ། །ཀླུ་འབུམ་གཉན་ཁྲི་ས་བདག་སྟོང་། །ལྟོ་འཕྱེ་ཐམས་ཅད་འཁོར་དུ་སྡུད། །ཀླུ་མོ་ནག་མོ་སྦལ་མགོ་ཅན། །
གསང་བའི་གཟུངས་མ་ཆེན་པོར་བསྟེན། །སྲོག་བདག་ལྷ་འདྲེའི་འཁོར་གྱིས་བསྐོར། །གཏད་ཁྲམ་ནག་པོའི་གཉེར་ཁ་འཛིན། །ཉམས་པའི་དགྲ་བོ་བསྒྲལ་དུ་གསོལ། །བེག་

༄༅། །རྩེ་ལ་བསྟོད་པ། ཧཱུྃ། བེག་རྩེ་ཆེན་པོ་ཁྲག་མདོག་རལ་པ་ཅན། །ཞལ་གཅིག་ཕྱག་གཉིས་རྔམ་འགྱིང་ཁྲོས་པའི་སྐུ། །ཞབས་གཉིས་གར་དང་དཔའ་
བའི་གོམ་སྟབས་ཀྱིས། །བདུད་བཞི་གནོན་ཞིང་འཇོམས་པ་ཁྱོད་ལ་བསྟོད། །དར་དམར་ན་བཟའ་རིན་ཆེན་ཡ་ལད་དང་། །ཉིན་མོར་བྱེད་པའི་འོད་ཅན་ཟངས་ཀྱི་རྨོག །
དམར་ནག་དར་གྱི་ཅོད་པན་དང་བཅས་པ། །སག་ཏིའི་ཪྺམ་ཆེན་གསོལ་ལ་ཕྱག་འཚལ་བསྟོད། །ཕྱག་གཡས་རབ་ཏུ་འབར་བའི་ཟངས་གྲི་འཕྱར། །གཡོན་པས་དགྲ་བོའི་
གློ་སྙིང་སྤར་བས་འདེབས། །བསེ་མདུང་ལྕགས་ཀྱི་མདའ་གཞུ་ལེགས་བསྣམས་པས། །སྐྱེ་འགྲོའི་སྲོག་གཅོད་གཤན་པ་ཁྱོད་ལ་བསྟོད། །རྣོ་བའི་མཚོན་གྱིས་དགྲ་བོའི་
མགོ་ལུས་གཤོག །གནམ་ལྕགས་ཕུར་བུ་བགེགས་ཀྱི་སྙིང་ལ་འདེབས། །རང་འདྲའི་སྤྲུལ་པས་སྟོང་གསུམ་མ་ལུས་ཁྱབ། །ཆོ་འཕྲུལ་ཡོངས་ཀྱི་སྣ་འདྲེན་མ་ལ་བསྟོད། །

ལས་མཁན་ཆེན་པོ་སྲོག་བདག་མ་རུངས་པ། །བཀའ་ཉན་ལས་བྱེད་གྲི་ཐོགས་གིང་སྡེ་བརྒྱད། །བཙན་གྱི་གཤན་པ་མི་བསྲུན་དྲེགས་པའི་ཚོགས། །མཆོད་པ་བཞེས་ལ་
དངོས་གྲུབ་རྒྱ་ཆེར་སྩོལ། །གནོད་སྦྱིན་ནག་པོ་ཁྲག་རལ་ཅན་ལ་བསྟོད་པ། ཧཱུྃ། གོས་སྔོན་འཆང་བ་ལག་ན་རྡོ་རྗེའི་སྲས། །གཏེར་བདག་བྱེ་བའི་ཅོད་པན་གྱིས་བཏུད་པ། །ཞང་འོན་བན་
ཆེན་རྡོ་རྗེ་བདུད་འདུལ་ཏེ། །གནོད་སྦྱིན་ནག་པོ་ཁྲག་རལ་ཅན་ཞེས་བྱ། །འཇིག་རྟེན་འཇིག་རྟེན་འདས་པའི་ལས་རྣམས་ཀུན། །ཐོགས་མེད་བསྒྲུབ་ལ་རྫུ་འཕྲུལ་མཛད་པའི་
སྐུ༑ །དུས་མཐའི་ཆར་སྤྲིན་དཀྲིགས་འདྲ་ཆེར་གནག་ཅིང་། །ཐུང་ཞིང་སྦོམ་ལ་ཡན་ལག་རགས་པ་ཅན། །ཁྲོས་པའི་མིག་དམར་གཙིགས་ཞལ་གད་རྒྱངས་ཅན། །སྨིན་མ་
ཨག་ཚོམས་དམར་སེར་འབར་ལ་འཁྲུག །སྒྲུབ་པོའི་རེ་སྐོང་ཡིད་བཞིན་ནོར་བུ་དང་། །ལུས་ཅན་ནད་འཇོམས་བདུད་རྩིའི་བུམ་པ་འཛིན། །པྲོག་ཞུ་རིན་ཆེན་རྒྱན་དང་ཟ་

༄༅། །འོག་བེར། །གསེར་སྐེད་སག་ཪྺམ་གསོལ་ནས་དོར་སྟབས་ཀྱིས། །སྲིང་མོ་རྡོ་རྗེ་ཀུན་འགྲུབ་མར་བཅས་ནས། །ས་གསུམ་རྣམ་པར་གནོན་ལ་
ཕྱག་འཚལ་བསྟོད། །གིང་ལི་བྱིན་ཧཱ་ར་ལ་བསྟོད་པ། ཧཱུྃ། ཚངས་པའི་གིང་ཆེན་ཐོར་ཚུགས་ཅན། །སྲིད་པའི་རྒྱལ་པོ་ལི་བྱིན་ཧཱར། །ཁུ་ལེ་ལག་དགུ་དམུ་རྗེ་བཙན། །སྐུ་ལྔར་
བརྫུས་པའི་བརྒྱ་བྱིན་ཏེ། །མཐིང་ནག་ཤིན་ཏུ་ཁྲོས་པའི་བཞིན། །མི་སྡུག་དགྲ་བོའི་ཕྱོགས་སུ་སྟོན། །ཞགས་པས་འཆིང་ཞིང་སྤུ་གྲིས་གསིལ། །བེར་དང་དོམ་གྱི་སླག་པ་
གྱོན༑ །དར་ནག་ཐིབས་ཞུ་དབུ་ལ་མནབས། །བ་ལང་ཆེན་པོ་སྣ་རིང་བཅིབས། །དཔལ་གྱི་ལྷ་མོ་འཆར་ཀའི་མདོག །ཤཱིནྟི་རོ་ཟན་མ་དང་རོལ། །གཙུག་ལག་ཁང་གི་སྲུང་
མ་མཛད། །དམ་པ་ཆོས་ཀྱི་ཁུར་རྩ་བ། །དགེ་འདུན་ཡོངས་ཀྱི་འབངས་གཅིག་པུ། །ནང་བློན་མོན་བུ་པུ་ཏྲ་དང་། །བྷ་དྲ་སྲིང་མོ་ནག་མོ་དང་། །མངག་གཞུག་མཛད་པ་ཙེའུ་

མ་ར། །རུ་འདྲེན་ཆེན་པོ་སྡེ་བཞིས་བསྐོར། །གདུག་པ་ཐལ་བར་རློག་ལ་བསྟོད། །སྐྱོང་བ་རྣམས་ལ་བསྟོད་པ། ཧཱུྃ། དུས་གསུམ་རྒྱལ་བ་རྣམས་ཀྱི་བཀའ་བཞིན་དུ། །གདོང་བཞི་
དབང་པོ་རྡོ་རྗེ་འཆང་བ་དང་། །དྲང་སྲོང་གཤིན་རྗེ་སྲིན་པོ་ཆུ་བདག་དང་། །རླུང་ལྷ་གནོད་སྦྱིན་དབང་ལྡན་ས་འཛིན་ལག །རྒྱལ་ཆེན་ཡུལ་འཁོར་སྲུང་དང་འཕགས་སྐྱེས་
པོ༑ །སྤྱན་མི་བཟང་སྟེ་ལྷ་ཆེན་དཔལ་འབར་བ། །ཟབ་ཅིང་རྒྱ་ཆེ་གཟིགས་པའི་སྤྱན་ཡངས་པོ། །འཇིག་རྟེན་སྐྱོང་བ་རྣམས་ལ་ཕྱག་འཚལ་བསྟོད། །ཧཱུྃ། ངལ་བསོས་དགེ་
བ་སྟོབས་ཆེན་རྣམ་ཐོས་སྲས། །གསེར་མདོག་གོ་དང་རྒྱན་ཆ་དར་གྱིས་ཀླུབས། །རྒྱལ་མཚན་ནེའུ་ལེ་འཛིན་ཅིང་སེང་གེའི་ཁར། །ཕྱེད་སྐྱིལ་བརྗིད་འཆང་གནོད་སྦྱིན་ཐུ་བོའི་
བྱིན༑ །བཙུན་མོ་ནང་མི་མངག་གཞུག་སྡེར་བཅས་པ། །མི་ཟད་ནམ་མཁའི་མཛོད་ལ་ལོངས་སྤྱོད་ཕྱིར། །ཁྱོད་ལ་འདུད་ཀྱིས་དཔག་བསམ་ཡོངས་འདུ་བཞིན། །བསམ་

༄༅། །པའི་རེ་བ་གང་བའི་མཆོག་སྦྱིན་མཛོད། ། ༈ (བཞེངས་ལ་ཐལ་སྦྱར།) ལྷའི་མགོན་པོ་གུ་ལང་དབང་ཕྱུག་ཆེན་པོ། བདུད་ཀྱི་མགོན་པོ་ནག་པོ་སེངྒེའི་
གདོང་༑ གཤིན་རྗེའི་མགོན་པོ་དམ་ཅན་ཆོས་ཀྱི་རྒྱལ་པོ། སྲིན་པོའི་མགོན་པོ་གཟའ་བདུད་དུག་གི་སྤུ་གྲི། ལྟོ་འཕྱེའི་མགོན་པོ་ཀླུ་བདུད་ནཱ་ག་རཀྴ། བཙན་གྱི་མགོན་པོ་སྒྲོལ་
གིང་ཆེན་པོ་བེག་རྩེ། གནོད་སྦྱིན་གྱི་མགོན་པོ་ཞང་འོན་ནག་པོ་ཁྲག་རལ་ཅན། གིང་གི་མགོན་པོ་རྒྱལ་པོ་ཆེན་པོ་པེ་ཧ་ར། ཕྱོགས་བཅུའི་མགོན་པོ། རྒྱལ་པོ་ཆེན་པོ་སྡེ་བཞི།
བཙུན་མོ་ནང་མི་སྣག་གི་གཉེན་མངག་གཞུག་དམག་གི་སྡེ་དང་བཅས་པ་དམ་པ་ཆོས་བྱེད་པའི་བཀའ་སྡོད་ཐམས་ཅད་ལ་མཆོད་སྦྱིན་ཆེན་པོ་འདི་འབུལ་ལོ། །